বাংলাদেশে ফের ভয়াবহ ঘটনা হিন্দু যুবকের উপরে!

ওয়েব ডেস্ক : বাংলাদেশে (Bangladesh) ফের নির্মম ঘটনা। হিন্দু যুবকের মাথার উপর দিয়ে চালানো হল গাড়ি। ঘটনায় মৃত্যু হল ওই যুবকের। জানা গিয়েছে, বাংলাদেশের রাজবাড়ি সদর উপজেলার গোয়ালন্দ মোড়ের একটি পেট্রলপাম্পে এমন নৃশংস ঘটনাটি ঘটেছে। এই ঘটনায় দু’জনকে গ্রেফতার করেছে পুলিশ (Police)।

জানা গিয়েছে, রাজবাড়ি সদর উপজেলার গোয়ালন্দ মোড়ের ওই পেট্রোল পাম্পে কাজ করতেন রিপন সাহা (৩০)। শুক্রবার ভোরে সেখানে তেল নিতে আসে একটি চারচাকা গাড়ি। কিন্তু, টাকা না দিয়ে গাড়িটি সেখান থেকে চলে যাচ্ছিল। সেই সময় সেই গাড়িটিকে বাধা দিতে যায় রিপন। অভিযোগ, প্রথমে ওই যুবককে ধাক্কা মারে গাড়িটি। তার পরে তাঁর মাথার উপর দিয়ে চলে যায় সেটি।

আরও খবর : মধ্যপ্রাচ্যে বরফ গলছে! ইরানকে ‘ধন্যবাদ’ ট্রাম্পের

বাংলাদেশের (Bangladesh) সংবাদমাধ্যম প্রথম আলো তাঁদের প্রতিবেদনে জানিয়েছে, ঘটনায় ঘাতক গাড়িটির মালিক আবুল হাসেম এবং চালক কামাল হোসেনকে গ্রেফতার করা হয়েছে। পুলিশ জানতে পেরেছে, আবুল বিএনপি-র প্রাক্তন কোষাধ্যক্ষ এবং রাজবাড়ি জেলা যুবদলের প্রাক্তন সভাপতি। আগেও তাঁর বিরুদ্ধে একাধিক অপরাধের অভিযোগ রয়েছে।

এই ঘটনা নিয়ে পেট্রলপাম্পের কর্মীরা জানিয়েছেন, ঘাতক গাড়িটি পাঁচ হাজার টাকার তেল নিয়েছিল অভিযুক্তরা। গাড়িটি যাওয়ার সময় গাড়ির পিছনে দৌঁড়েছিলেন রিপন। কিন্তু এর পরেই তাঁকে নৃশংসভাবে হত্যা করে চলে যায় গাড়িটি। জানা গিয়েছে, পরিবারের একজন রোজগেরে ছিলেন ওই যুবক। কিন্তু তাঁর মৃত্যুতে দিশেহারা গোটা পরিবার।

এই ঘটনার পরেই তদন্তে নামে পুলিশ (Police)। শুক্রবার বিকেলে প্রথমে গ্রেফতার করা হয় আবুলকে। পরে চালক কালামকেও গ্রেফতার করা হয়েছে। অভিযুক্তদের বিরুদ্ধে আইনি পদক্ষেপ নেওয়া হবে বলে জানানো হয়েছে।